CELEX: 32019D1334
Language: sl
Date: 2019-08-07 00:00:00
Title: Izvedbeni sklep Komisije (EU) 2019/1334 z dne 7. avgusta 2019 o nekaterih zaščitnih ukrepih v zvezi z afriško prašičjo kugo na Slovaškem (notificirano pod dokumentarno številko C(2019) 5989) (Besedilo velja za EGP.)

8.8.2019   
               
               
                  SL
               
               
                  Uradni list Evropske unije
               
               
                  L 208/44
               
            
         IZVEDBENI SKLEP KOMISIJE (EU) 2019/1334
         z dne 7. avgusta 2019
         o nekaterih zaščitnih ukrepih v zvezi z afriško prašičjo kugo na Slovaškem
         
            
               (notificirano pod dokumentarno številko C(2019) 5989)
            
         
         (Besedilo v slovaškem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
         ob upoštevanju Direktive Sveta 90/425/EGS z dne 26. junija 1990 o veterinarskih pregledih, ki se zaradi vzpostavitve notranjega trga izvajajo v trgovini znotraj Unije z nekaterimi živimi živalmi in proizvodi (2), ter zlasti člena 10(4) Direktive,
         ob upoštevanju naslednjega:
         
                     (1)
                  
                  
                     Afriška prašičja kuga je nalezljiva virusna bolezen pri populacijah domačih in divjih prašičev ter lahko resno vpliva na donosnost prašičereje, kar povzroča motnje v trgovini znotraj Unije in izvozu v tretje države.
                  
               
                     (2)
                  
                  
                     Pri izbruhu afriške prašičje kuge obstaja tveganje, da se povzročitelj bolezni razširi na druga gospodarstva s prašiči in divje prašiče. Zato se lahko s trgovino z živimi prašiči ali njihovimi proizvodi razširi tudi iz ene države članice v drugo državo članico in tretje države.
                  
               
                     (3)
                  
                  
                     Direktiva Sveta 2002/60/ES (3) določa minimalne ukrepe, ki jih je treba izvajati v Uniji za nadzor afriške prašičje kuge. V skladu s členom 9 Direktive 2002/60/ES se v primeru izbruhov navedene bolezni določijo okužena in ogrožena območja, na katerih je treba izvajati ukrepe iz členov 10 in 11 navedene direktive.
                  
               
                     (4)
                  
                  
                     Slovaška je po izbruhih afriške prašičje kuge v slovaškem okrožju Trebišov obvestila Komisijo o stanju glede afriške prašičje kuge na svojem ozemlju ter v skladu s členom 9 Direktive 2002/60/ES določila okužena in ogrožena območja, na katerih se izvajajo ukrepi iz členov 10 in 11 navedene direktive.
                  
               
                     (5)
                  
                  
                     Po določitvi okuženih in ogroženih območij na Slovaškem v skladu s členom 9 Direktive 2002/60/ES je bil sprejet Izvedbeni sklep Komisije (EU) 2019/1273 (4).
                  
               
                     (6)
                  
                  
                     Od datuma sprejetja Izvedbenega sklepa (EU) 2019/1273 so se epidemiološke razmere v zvezi z afriško prašičjo kugo na Slovaškem spremenile, in sicer se je pojavil nov izbruh v okrožju Trebišov, Slovaška pa je v skladu s tem izvedla zahtevane ukrepe za nadzor in zbrala dodatne podatke o spremljanju.
                  
               
                     (7)
                  
                  
                     Da bi preprečili kakršne koli nepotrebne motnje za trgovino v Uniji in se izognili tveganju, da tretje države sprejmejo neupravičene omejitve trgovanja, je treba na ravni Unije v sodelovanju s Slovaško opredeliti spremenjena območja, ki so bila v navedeni državi članici določena kot okužena in ogrožena z afriško prašičjo kugo. Pri teh spremenjenih okuženih in ogroženih območjih se upoštevajo trenutne epidemiološke razmere v navedeni državi članici.
                  
               
                     (8)
                  
                  
                     Zato bi bilo treba območja, določena kot okužena in ogrožena območja na Slovaškem, navesti v Prilogi k temu sklepu in določiti trajanje navedene regionalizacije.
                  
               
                     (9)
                  
                  
                     Poleg tega bi bilo treba Izvedbeni sklep (EU) 2019/1273 razveljaviti in ga nadomestiti s tem sklepom, da se upoštevajo trenutni posodobljeni ukrepi za obvladovanje bolezni in razvoj stanja afriške prašičje kuge na Slovaškem.
                  
               
                     (10)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            Slovaška zagotovi, da okužena in ogrožena območja, določena v skladu s členom 9 Direktive 2002/60/ES, zajemajo vsaj območja, ki so navedena kot okužena in ogrožena območja v Prilogi k temu sklepu.
         
         
            Člen 2
            Izvedbeni sklep (EU) 2019/1273 se razveljavi.
         
         
            Člen 3
            Ta sklep se uporablja do 18. novembra 2019.
         
         
            Člen 4
            Ta sklep je naslovljen na Slovaško republiko.
         
         
            V Bruslju, 7. avgusta 2019
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL L 395, 30.12.1989, str. 13.
         
            (2)  UL L 224, 18.8.1990, str. 29.
         
            (3)  Direktiva Sveta 2002/60/ES z dne 27. junija 2002 o določitvi posebnih ukrepov za nadzor nad afriško prašičjo kugo in o spremembi Direktive 92/119/EGS v zvezi z nalezljivo ohromelostjo prašičev in afriško prašičjo kugo (UL L 192, 20.7.2002, str. 27).
         
            (4)  Izvedbeni sklep Komisije (EU) 2019/1273 z dne 26. julija 2019 o nekaterih začasnih zaščitnih ukrepih v zvezi z afriško prašičjo kugo na Slovaškem (UL L 201, 30.7.2019, str. 6).
      
      
         
            PRILOGA
            
                        Slovaška republika
                     
                     
                        Območja iz člena 1
                     
                     
                        Datum konca izvajanja
                     
                  
                        Okuženo območje
                     
                     
                        Občine Strážne, Veľký Kamenec, Malý Kamenec, Somotor, Veľký Horeš, Streda nad Bodrogom.
                     
                     
                        18. november 2019
                     
                  
                        Ogroženo območje
                     
                     
                        Občine Viničky, Klín nad Bodrogom, Ladmovce, Zemplín, Svätá Mária, Rad, Svinice, Svätuše, Malý Horeš, Pribeník, Borša, Bara, Dobrá, Kráľovský Chlmec, Vojka, Cejkov, Malá Tŕňa, Slovenské Nové Mesto, Čerhov, Kašov, Veľká Tŕňa, Luhyňa, Veľaty, Michaľany, Hrčeľ, Kysta, Novosad, Zemplínske Jastrabie, Brehov, Zatín, Bol', Soľnička, Poľany, Leles, Bačka, Biel, Veľké Trakany, Malé Trakany, Čierna nad Tisou, Čierna, Bot'any, Ptrukša, Byšta, Brezina, Kazimír, Lastovce, Stanča, Zemplínska Nová Ves, Zemplínsky Branč, Kožuchov, Zemplínske Hradište, Hraň, Sirník, Malčice, Petrikovce, Veľké Raškovce, Ižkovce, Beša, Čičarovce, Veľké Kapušany, Maťovské Vojkovce, Budince, Kapušianske Kľačany, Ruská, Veľké Slemence.
                     
                     
                        18. november 2019